b'\n_START_ARTICLE_\nThe Legend of Zelda: Four Swords Adventures\n_START_SECTION_\nHyrulean Adventure\n_START_PARAGRAPH_\nHyrulealainen seikkailu muistuttaa Four Swordsia, jossa nelj\xc3\xa4 Linki\xc3\xa4 seikkailee Hyrulessa. Linkej\xc3\xa4 on aina nelj\xc3\xa4; jos pelaajia on v\xc3\xa4hemm\xc3\xa4n kuin nelj\xc3\xa4, tietokone ohjaa ylim\xc3\xa4\xc3\xa4r\xc3\xa4isi\xc3\xa4 Linkej\xc3\xa4 j\xc3\xa4tt\xc3\xa4en muille pelaajille mahdollisuuden antaa n\xc3\xa4ille k\xc3\xa4skyj\xc3\xa4. Seikkailu koostuu kahdeksasta tasosta, jossa jokaisessa on kolme osaa. Linkit liikkuvat tasoilla yl\xc3\xa4viistossa kuvatussa n\xc3\xa4yt\xc3\xb6ss\xc3\xa4. Moninpeliss\xc3\xa4 n\xc3\xa4yt\xc3\xb6st\xc3\xa4 hetkeksi poistuvat pelaajat n\xc3\xa4kev\xc3\xa4t hahmonsa Game Boy Advancen ruudulta. Pelaajat taistelevat vihollisia vastaan ja ratkaisevat teht\xc3\xa4vi\xc3\xa4, joissa tarvitaan kaikkien Linkien yhteisty\xc3\xb6t\xc3\xa4.\n_START_SECTION_\nShadow Battle\n_START_PARAGRAPH_\nTaistelupeliss\xc3\xa4 kaksi tai useampaa pelaajaa ottelee kesken\xc3\xa4\xc3\xa4n, kunnes yksi pelaaja selviytyy voittajaksi. Areenan voi valita viidest\xc3\xa4 eri kent\xc3\xa4st\xc3\xa4, joista Pime\xc3\xa4n maailman versiot avautuvat, kun Hyrulean Adventure on suoritettu. Areenoilta l\xc3\xb6ytyy sattumanvaraisia esineit\xc3\xa4, joita voi k\xc3\xa4ytt\xc3\xa4\xc3\xa4 avukseen taistelussa. Areenat ovat Niitty, Liekkien torni, Hyrulen Linna, Tuulten torni ja Pilviareena.\n_START_SECTION_\nNavi Trackers\n_START_PARAGRAPH_\nPelin japaninversiossa on pelattavana kolmas peli, jossa pelaajat kilpailevat kesken\xc3\xa4\xc3\xa4n (yksinpeliss\xc3\xa4 Tingle\xc3\xa4 vastaan), ohjaten Linki\xc3\xa4 GameCuben n\xc3\xa4yt\xc3\xb6n ja oman Game Boy Advancensa avulla. Kilpailun juontajana toimii The Wind Wakerista tuttu merirosvokapteenitar Tetra ja tarkoituksena on etsi\xc3\xa4 mahdollisimman monta Tetran miehist\xc3\xb6n j\xc3\xa4sent\xc3\xa4 mahdollisimman nopeasti. L\xc3\xb6yt\xc3\xa4ess\xc3\xa4\xc3\xa4n merimiehen pelaaja saa leiman ja eniten leimoja ker\xc3\xa4nnyt julistetaan voittajaksi._NEWLINE_Pelaaja voi antaa nimens\xc3\xa4 ja valita sukupuolensa, mutta jokaisella pelaajalla on silti oma Link ohjattavanaan. Tetra puhuttelee pelaajia heid\xc3\xa4n valitsemansa nimen mukaan. Vaikeus puheen syntetisoimisen siirt\xc3\xa4misest\xc3\xa4 japanin kielest\xc3\xa4 latinalaista aakkostoa k\xc3\xa4ytt\xc3\xa4v\xc3\xa4\xc3\xa4n kieleen on saattanut olla syyn\xc3\xa4, miksi peli\xc3\xa4 ei julkaistu japanin ulkopuolella.'